Document ID: 32014R1385

REGOLAMENT TAL-KUNSILL (UE) Nru 1385/2014
tal-15 ta' Diċembru 2014
dwar l-allokazzjoni tal-opportunitajiet tas-sajd skont il-Protokoll bejn l-Unjoni Ewropea u r-Repubblika tal-Kap Verde li jistabbilixxi l-opportunitajiet tas-sajd u l-kontribuzzjoni finanzjarja previsti fil-Ftehim ta' Sħubija dwar is-Sajd bejn il-Komunità Ewropea u r-Repubblika tal-Kap Verde
IL-KUNSILL TAL-UNJONI EWROPEA,
Wara li kkunsidra t-Trattat dwar il-Funzjonament tal-Unjoni Ewropea, u b'mod partikolari l-Artikolu 43(3) tiegħu,
Wara li kkunsidra l-proposta tal-Kummissjoni Ewropea,
Billi:
(1)
Fid-19 ta' Diċembru 2006, il-Kunsill approva, billi adotta r-Regolament (KE) Nru 2027/2006 (1), il-konklużjoni tal-Ftehim ta' Sħubija fis-settur tas-sajd bejn il-Komunità Ewropea u r-Repubblika tal-Kap Verde (minn hawn 'il quddiem “il-Ftehim”).
(2)
Fit-28 ta' Awwissu 2014 ġie inizjalat protokoll ġdid (2) għall-Ftehim (minn hawn 'il quddiem “il-Protokoll”). Dan il-Protokoll jagħti opportunitajiet ta' sajd lill-bastimenti tal-Unjoni fiż-żona tas-sajd li fiha r-Repubblika tal-Kap Verde teżerċita s-sovranità u l-ġurisdizzjoni tagħha.
(3)
Fil-15 ta' Diċembru 2014, il-Kunsill adotta d-Deċiżjoni 2014/948/UE (3) dwar l-iffirmar tal-Protokoll u l-applikazzjoni provviżorja tiegħu.
(4)
Għandu jiġi ddefinit il-metodu għall-allokazzjoni ta' dawn l-opportunitajiet ta' sajd fost l-Istati Membri kemm għall-perijodu tal-applikazzjoni tal-Protokoll.
(5)
L-Artikolu 10(1) tar-Regolament tal-Kunsill (KE) Nru 1006/2008 (4) jipprovdi li f'każ li l-għadd ta' opportunitajiet tas-sajd allokati lill-Unjoni skont il-Protokoll ma jkunux użati kollha, il-Kummissjoni għandha tinforma lill-Istati Membri kkonċernati dwar dan. F'każ li ma tintbagħatx risposta qabel jiskadi l-limitu ta' żmien li għandu jiġi ffissat mill-Kunsill, dan għandu jitqies bħala konferma li l-bastimenti tal-Istat Membru kkonċernat mhux qed jagħmlu użu sħiħ mill-opportunitajiet tagħhom ta' sajd matul il-perijodu inkwistjoni. Dik l-iskadenza għandha tiġi stabbilita mill-Kunsill.
(6)
Biex ikun żgurat li l-attivitajiet tas-sajd tal-bastimenti tal-Unjoni jkunu jistgħu jerġgħu jibdew, il-Protokoll jipprevedi l-applikazzjoni provviżorja tiegħu mid-data tal-iffirmar. Għaldaqstant, jeħtieġ li dan ir-Regolament jibda japplika mill-istess data,
ADOTTA DAN IR-REGOLAMENT:
Artikolu 1
1. L-opportunitajiet tas-sajd stabbiliti fil-Protokoll għandhom jitqassmu fost l-Istati Membri kif ġej:
(a)
bastimenti tas-sajd għat-tonn bit-tartarun:
Spanja
16 -il bastiment
Franza
12 -il bastiment
(b)
bastimenti tas-sajd bil-konz tal-wiċċ:
Spanja
23 bastiment
Il-Portugall
7 bastimenti
(c)
bastimenti tas-sajd għat-tonn bil-qasab u x-xlief:
Spanja
7 bastimenti
Franza
4 bastimenti
Il-Portugall
2 bastimenti
2. Ir-Regolament (KE) Nru 1006/2008 għandu japplika mingħajr ħsara għall-Ftehim.
3. Jekk it-talbiet għall-awtorizzazzjoni tas-sajd mill-Istati Membri msemmija fil-paragrafu 1 ma jkoprux l-opportunitajiet kollha tas-sajd stabbiliti bil-Protokoll, il-Kummissjoni għandha tikkunsidra t-talbiet għall-awtorizzazzjoni tas-sajd minn kwalunkwe Stat Membru ieħor, f'konformità mal-Artikolu 10 tar-Regolament (KE) Nru 1006/2008.
4. Il-limitu ta' żmien sa meta l-Istati Membri għandhom jikkonfermaw li mhumiex qed jużaw l-opportunitajiet tas-sajd kollha li jkunu ngħatawlhom, kif provdut fl-Artikolu 10(1) tar-Regolament (KE) Nru 1006/2008, huwa ffissat għal għaxart ijiem ta' xogħol mid-data li fiha l-Kummissjoni tgħarrafhom li mhumiex qed jagħmlu użu sħiħ mill-opportunitajiet tas-sajd.
Artikolu 2
Dan ir-Regolament għandu jidħol fis-seħħ fil-jum ta' wara l-pubblikazzjoni tiegħu f'Il-Ġurnal Uffiċjali tal-Unjoni Ewropea.
Huwa għandu jibda japplika mid-data tal-iffirmar tal-Protokoll.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussell, il-15 ta' Diċembru 2014.

Labels: 5
8
6
18
15